Meisie maak glo of sy ontvoer word, eis losprys | Maroela Media
'n Jong meisie sal eerskomende Maandag saam met haar kêrel in die Bosbokrand-landdroshof in Mpumalanga verskyn nadat dié paartjie glo gemaak het of sy ontvoer word en 'n losprys van R1 miljoen van die meisie se ma geëis het.
Brig. Leonard Hlathi, woordvoerder van die polisie, sê dié twee, albei 20 jaar oud, word aangekla van dwarsboming van die gereg nadat die meisie op 10 Oktober as vermis by die polisiestasie in Bosbokrand aangemeld is.
Volgens Hlathi het die meisie se ma later dié dag 'n boodskap ontvang waarin die losprys in ruil vir haar dogter geëis word.
'n Ondersoek het intussen die polisie na die meisie se kêrel gelei, wat na bewering met sy meisie saamgesweer en haar ma van haar selfoon gekontak het. Die paartjie het na bewering 'n ander simkaart in die foon gebruik om die boodskap te stuur.
Luidens inligting wat vandeesweek by die polisie aangemeld is, is die paartjie egter saam gesien waarna die polisie albei verdagtes Woensdag by 'n vriend van die kêrel se huis in hegtenis geneem het.
Hlathi vertel die simkaart waarvandaan die boodskap gestuur is, is ook in die kêrel se besit gevind.
Die polisie waarsku teen die aanmeld van valse sake en herinner die publiek daaraan dat dit ernstige gevolge vir oortreders inhou.
Die kinders moet ophou TV kyk en begin werk vir hulle geld.
Wat het hulle gedink gaan hulle regkry met die stunt? Nou gaan hulle op n minimum sit met kriminele rekords.